Înscrierile pentru grădiniţele de vară din Sectorul 6 încep pe 3 iunie și se vor face online, pe site-ul Primăriei, până pe 6 iunie. Rezultatele vor fi afişate pe 11 iunie.
Reprezentanţii Primăriei Sectorului 6 au scris, joi, 30 mai, pe Facebook, că pentru a putea depune actele cetăţenii trebuie să aibă un cont pe portal, care se realizează prin: înregistrare cu identificare video, cu ajutorul telefonului, urmând paşii care vor fi afişaţi pe ecran, iar după validarea datelor, contul va fi aprobat automat; înregistrare cu semnătură electronică, în cazul în care oamenii au una. Trebuie să completeze formularul cu numele şi prenumele ca în semnătură, să genereze şi descarce nota de informare şi declaraţia de consimţământ, iar apoi să încarce documentul semnat electronic. Contul va fi aprobat în mod automat.
Pot fi înscrişi la grădiniţele de vară doar preşcolari care au frecventat una dintre grădiniţele de stat ale Sectorului 6, în anul şcolar 2023-2024. În plus, unul dintre părinţi trebuie să aibă domiciliul sau reşedinţa stabilite pe raza sectorului cu cel puţin 60 de zile înainte de ultima zi a înscrierilor. Au prioritate familiile monoparentale sau cele în care ambii părinţi lucrează (caz în care va fi nevoie de o adeverinţă de la locul de muncă).
Acele necesare sunt: adeverinţă eliberată de grădiniţa pe care a frecventat-o copilul în anul şcolar 2023-2024, certificatul de naştere al copilului, dosar medical, cerere de înscriere (se completează şi se generează online), cartea de identitate a ambilor părinţi, adeverinţă de salariat de la ambii părinţi, hotărâri judecătoreşti, definitive şi irevocabile, care reglementează drepturile părinţilor şi ale copilului, dacă este cazul.
Contribuţia de hrană se achită ulterior, în contul grădiniţei la care va fi admis copilul sau fizic, la casieria unităţii.
Mesele preşcolarilor din medii defavorizate vor fi subvenţionate, în baza unei adeverinţe de la unitatea pe care o frecventează în prezent copilul.
Douăsprezece grădiniţe de stat cu 3.700 de locuri vor fi deschise între 1 iulie şi 30 august, în intervalul orar 07,30 - 17,00.
Unele vor fi deschise în iulie, altele în august, altele în ambele luni. În perioada 1 - 31 iulie vor fi deschise Grădiniţele Nr. 246 (300 de locuri), Nr. 94 (340 de locuri), Nr. 272 (200 de locuri), Prichindel (320 de locuri), Albina (200 de locuri), Nr. 274 (320 de locuri), Nr. 218 - rezervă (280 de locuri), "Hillary Clinton" - rezervă (180 de locuri), iar în intervalul 1 - 30 august grădiniţele Nr. 246 (300 de locuri), Nr. 217 (200 de locuri), Nr. 41 (140 de locuri), Nr. 111 (200 de locuri), Nr. 274 (320 de locuri), "Albina" (200 de locuri), "Zâna Florilor" - rezervă (200 de locuri).
Grădiniţele rezervă preiau copiii care nu mai prind loc la celelalte instituţii deschise. În funcţie de solicitări, numărul de locuri va fi suplimentat.